CELEX: 62020CN0524
Language: el
Date: 2020-10-20 00:00:00
Title: Υπόθεση C-524/20: Αίτηση προδικαστικής αποφάσεως την οποία υπέβαλε το Městský soud v Praze (Τσεχική Δημοκρατία) στις 20 Οκτωβρίου 2020 — VÍTKOVICE STEEL a.s. κατά Ministerstvo životního prostředí

21.12.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 443/15
            
         
      Αίτηση προδικαστικής αποφάσεως την οποία υπέβαλε το Městský soud v Praze (Τσεχική Δημοκρατία) στις 20 Οκτωβρίου 2020 — VÍTKOVICE STEEL a.s. κατά Ministerstvo životního prostředí
      (Υπόθεση C-524/20)
      (2020/C 443/16)
      Γλώσσα διαδικασίας: η τσεχική
      
         Αιτούν δικαστήριο
      
      Městský soud v Praze
      
         Διάδικοι στην υπόθεση της κύριας δίκης
      
      
         Προσφεύγουσα: VÍTKOVICE STEEL a.s.
      
         Καθού: Ministerstvo životního prostředí
      
         Προδικαστικά ερωτήματα
      
      
                  1)
               
               
                  Επιβάλλει το άρθρο 10, παράγραφος 8, της απόφασης 2011/278/ΕΕ (1) της Επιτροπής, της 27ης Απριλίου 2011, σε συνδυασμό με το παράρτημα Ι αυτής, τη δωρεάν κατανομή δικαιωμάτων εκπομπής για την περίοδο 2013 έως 2020 σε εγκατάσταση στην οποία διεξάγεται διεργασία που χρησιμοποιεί κάμινο βασικού οξυγόνου, και στο πλαίσιο της οποίας ο πόρος εισροής στη διεργασία είναι ρευστός σίδηρος, κορεσμένος με άνθρακα, παρεχόμενος από άλλη εγκατάσταση που ανήκει σε άλλον φορέα εκμετάλλευσης, εφόσον παράλληλα διασφαλίζεται ότι δεν πραγματοποιείται διπλή προσμέτρηση ούτε διπλή κατανομή δικαιωμάτων για το προϊόν θερμό μέταλλο;
                  
               
            
                  2)
               
               
                  Σε περίπτωση αρνητικής απάντησης στο πρώτο ερώτημα, είναι άκυρο το άρθρο 10, παράγραφος 8, της απόφασης 2011/278/ΕΕ της Επιτροπής, της 27ης Απριλίου 2011, σε συνδυασμό με το παράρτημα Ι αυτής, ως προς το προϊόν θερμό μέταλλο, λόγω αντίθεσής του προς το άρθρο 2, παράγραφος 1, της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου, σε συνδυασμό με το παράρτημα Ι αυτής, ενδεχομένως λόγω έλλειψης σαφήνειας;
               
            
                  3)
               
               
                  Σε περίπτωση καταφατικής απάντησης στο δεύτερο ερώτημα, είναι άκυρο –λόγω κατάργησης της νομικής βάσης– και το άρθρο 1, παράγραφος 1, της απόφασης 2013/448/ΕΚ (2) της Επιτροπής, της 5ης Σεπτεμβρίου 2013, ως προς την εγκατάσταση με το αναγνωριστικό CZ-existing-CZ-52-CZ-0102–05;
               
            
                  4)
               
               
                  Σε περίπτωση καταφατικής απάντησης στο πρώτο ερώτημα, έχει το άρθρο 1, παράγραφος 1 και το άρθρο 1, παράγραφος 2, τρίτο εδάφιο, της απόφασης 2013/448/ΕΚ της Επιτροπής, της 5ης Σεπτεμβρίου 2013, ως προς την εγκατάσταση με το αναγνωριστικό CZ-existing-CZ-52-CZ-0102–05, την έννοια ότι οι εν λόγω διατάξεις παρέχουν τη δυνατότητα δωρεάν κατανομής δικαιωμάτων για το προϊόν θερμό μέταλλο στην εγκατάσταση αυτή δυνάμει νέας αίτησης της Τσεχικής Δημοκρατίας, εφόσον αποκλειστούν η διπλή προσμέτρηση και η διπλή κατανομή δικαιωμάτων;
               
            
                  5)
               
               
                  Σε περίπτωση αρνητικής απάντησης στο τέταρτο ερώτημα, είναι άκυρο το άρθρο 1, παράγραφος 1, της απόφασης 2013/448/ΕΚ της Επιτροπής, της 5ης Σεπτεμβρίου 2013, ως προς την εγκατάσταση με το αναγνωριστικό CZ-existing-CZ-52-CZ-0102–05, λόγω αντίθεσής του προς το άρθρο 10, παράγραφος 8, της απόφασης 2011/278/ΕΕ της Επιτροπής, της 27ης Απριλίου 2011, σε συνδυασμό με το παράρτημα Ι αυτής;
               
            
                  6)
               
               
                  Σε περίπτωση καταφατικής απάντησης στο τρίτο, τέταρτο ή πέμπτο ερώτημα, πώς πρέπει να πράξει σύμφωνα με το δίκαιο της Ένωσης μια αρχή κράτους μέλους η οποία, κατά παράβαση της νομοθεσίας της Ένωσης, δεν αναγνώρισε δωρεάν δικαιώματα εκπομπής σε φορέα εκμετάλλευσης εγκατάστασης, στην οποία διεξάγεται διεργασία που χρησιμοποιεί κάμινο βασικού οξυγόνου, σε περίπτωση όπου η εν λόγω εγκατάσταση δεν χρησιμοποιείται πλέον και η περίοδος κατά την οποία ίσχυαν τα δικαιώματα έχει παρέλθει;
               
            
         (1)  Απόφαση της Επιτροπής, της 27ης Απριλίου 2011, σχετικά με τον καθορισμό ενωσιακών μεταβατικών κανόνων για την εναρμονισμένη δωρεάν κατανομή δικαιωμάτων εκπομπής κατ’ εφαρμογή του άρθρου 10α της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2011) 2772] (EE 2011, L 130, σ. 1).
      
         (2)  Απόφαση της Επιτροπής, της 5ης Σεπτεμβρίου 2013, σχετικά με τα εθνικά μέτρα εφαρμογής για τη μεταβατική δωρεάν κατανομή των δικαιωμάτων εκπομπής αερίων θερμοκηπίου σύμφωνα με το άρθρο 11 παράγραφος 3 της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2013) 5666] (EE 2013, L 240, σ. 27).